《长夜吟》
清代·俞明震

空江夜坐云崔嵬，合沓群山如马来。眼前瞬息恣万变，胡为墨守相争猜。

新民有术不能道，沧桑一剧悲者笑。鬼神毕竟误苍生，迷信何曾有宗教。

达官解事但形模，宪法不启愚民愚。百年积弱有天意，朝三枉自尤群狙。

滩头水寒千丈落，颓波散尽趋大壑。洗涤山川有雨声，莫诉烦冤向寥廓。

盘空大地如车轮，日光所被物态新。若使地轴不自转，谁是茫茫长夜人。

繁霜夜陨乌啼苦，荒江此境成终古。错怨东方不肯明，那识西天日方午。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。